Η **Ρόσενμποργκ ΜΚ** (νορβηγικά: *Rosenborg BK*, *RBK*, προφέρεται: [²ruːsn̩bɔrg]) είναι επαγγελματική νορβηγική ποδοσφαιρική ομάδα που εδρεύει στο Τρόντχαϊμ της Βόρειας Νορβηγίας. Ιδρύθηκε το 1917 με το όνομα *Οντ* (Odd) και απέκτησε το σημερινό της όνομα, *Rosenborg Ballklub* (RBK), το οποίο προφέρεται ως *Ρόσενμποργκ Μπόλκλουμπ* (ΡΜΚ), στις 26 Οκτωβρίου 1928. Θεωρείται ο πιο επιτυχημένος ποδοσφαιρικός σύλλογος της χώρας καθώς έχει κατακτήσει 25 πρωταθλήματα και 11 κύπελλα. Ειδικά κατά την περίοδο 1992-2004, η κυριαρχία του συλλόγου στο νορβηγικό ποδόσφαιρο υπήρξε αδιαμφισβήτητη καθώς κατέκτησε 13 συνεχόμενα πρωταθλήματα.

Ιστορία
-------

Στις 19 Μαΐου 1917, δώδεκα νεαροί από το Τρόντχαϊμ δημιούργησαν την **Σπόρτσκλουμπεν Οντ** (Sportsklubben Odd). Η ονομασία *Odd* δόθηκε προς τιμήν του σωματείου Όντ Γκρένλαντ, του πιο επιτυχημένου νορβηγικού συλλόγου εκείνης της εποχής. Κατά τα πρώτα χρόνια της ζωής της, η νέα ομάδα λειτουργούσε περισσότερο ως παρέα φίλων παρά ως κανονικό αθλητικό σωματείο και αγωνιζόταν αποκλειστικά σε τοπικό επίπεδο, με τις υπόλοιπες ομάδες της περιοχής. Μόνο μετά το 1920 επιχείρησε να μετάσχει στα περιφερειακά πρωταθλήματα. Το 1926, η διοίκηση του σωματείου πέρασε στα χέρια των νεώτερων μελών του, και χάρη στις άοκνες προσπάθειες αυτών, η ομάδα τελικά έγινε δεκτή στο περιφερειακό πρωτάθλημα 1927.

Ένα χρόνο αργότερα, και πιο συγκεκριμένα στις 26 Οκτωβρίου 1928, η ομάδα αναγκάστηκε να αλλάξει την επωνυμία της από Οντ σε «Ρόσενμποργκ ΜΚ» (το Ρόσενμποργκ είναι μια συνοικία του ανατολικού Τρόντχαϊμ από την οποία προέρχονταν οι περισσότεροι ποδοσφαιριστές της αρχικής ομάδας) και έγινε επίσημο μέλος της Νορβηγικής Ποδοσφαιρικής Ομοσπονδίας.Ο λόγος της αλλαγής του ονόματος ήταν ότι ήδη στους κόλπους της Νορβηγικής Ποδοσφαιρικής Ομοσπονδίας προϋπήρχε μια άλλη ομάδα με αυτή την επωνυμία.

Αρχές της δεκαετίας του '30 ξεκίνησε ο σχεδιασμός του νέου γηπέδου της ομάδας, το γήπεδο *Λέρκενταλ*, αν και η κατασκευή του ολοκληρώθηκε μετά το τέλος του Δευτέρου Παγκοσμίου Πολέμου.

Το 1991, το τμήμα χόκεϊ επί πάγου αποχώρησε από το σύλλογο, δημιουργώντας τη Ρόσενμποργκ ΙΧΚ.

Χρώματα και εμβλήματα
---------------------

Τα αρχικά χρώματα της ομάδας ήταν το γαλάζιο, το κίτρινο και το λευκό. Η πρώτη στολή της ομάδας περιελάμβανε γαλάζιες φανέλες με μια κάθετη κίτρινη γραμμή στο εμπρόσθιο τμήμα και ολόλευκα παντελονάκια. Ωστόσο, από το 1931 και μέχρι σήμερα, η ομάδα, στα εντός έδρας παιχνίδια της, φοράει λευκές φανέλες και μαύρα παντελονάκια, προς τιμήν της ποδοσφαιρικής ομάδας Όντ Γκρένλαντ, η οποία υπήρξε και η βασική πηγή έμπνευσης των ιδρυτών του συλλόγου. Αντιθέτως, στους εκτός έδρας αγώνες, η Ρόσενμποργκ ΜΚ αγωνίζεται εναλλακτικά είτε με μαύρες φανέλες και λευκά παντελονάκια, είτε με ολόλευκη ή ολόμαυρη εμφάνιση.

Τίτλοι
------

* Πρωτάθλημα ποδοσφαίρου Νορβηγίας (26): 1967, 1969, 1971, 1985, 1988, 1990, 1992, 1993, 1994, 1995, 1996, 1997, 1998, 1999, 2000, 2001, 2002, 2003, 2004, 2006, 2009, 2010, 2015, 2016, 2017, 2018

* Κύπελλο Νορβηγίας (ποδόσφαιρο ανδρών) (12): 1960, 1964, 1971, 1988, 1990, 1992, 1995, 1999, 2003, 2015, 2016, 2018

* Σούπερ Καπ Νορβηγίας (3): 2010, 2017, 2018

Παραπομπές
----------

1. ↑  www.aftenposten.no/sport/i/G3Ry2B/koteng-i-natt-no-ska-ae-hjem-og-legg-mae-jobb-i-maarra.
2. ↑  Svardal 2007, σελίδες 18–19
3. ↑  Svardal 2007, σελ. 23
4. 1 2  Svardal 2007, σελ. 26
5. ↑  Christiansen, Per (2001-10-13). «Fra nød til overflod» (στα Νορβηγικά), σελ. 12.
6. ↑  «Norwegian league champions (1938-2017)». *www.rsssf.no*. Ανακτήθηκε στις 11 Νοεμβρίου 2017.
7. ↑  «Norwegian cup finals (1902-2017)». *www.rsssf.no*. Ανακτήθηκε στις 11 Νοεμβρίου 2017.
8. ↑  «Norwegian super cup finals (2002-2017)». *www.rsssf.no*. Αρχειοθετήθηκε από το πρωτότυπο στις 4 Οκτωβρίου 2017. Ανακτήθηκε στις 11 Νοεμβρίου 2017.

Βιβλιογραφία
------------

* Svardal, Geir (2007). *Historien om Rosenborg Ballklub 1917–2007* (στα Νορβηγικά). Trondheim: Tapir Akademosk Forlag. ISBN 978-82-519-2188-6. CS1 maint: Μη αναγνωρίσιμη γλώσσα (link)

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ρόσενμποργκ ΜΚ** |

* Επίσημος ιστότοπος